League of Legends

משחקיות

המשחק כולל שלוש מפות קבועות בהן יכול לשחק המשתמש: Summoner's Rift, Twisted Treeline ו- Howling Abyss.  
קיימים מספר מצבי משחק שונים לחלק מהמפות, אך בכולם מטרת המשחק זהה ורק כמות השחקנים או מהלך המשחק משתנה בהתאם. בנוסף לשלוש המפות הקיימות, מתווספות לעיתים מפות זמניות כחלק מאירועים במשחק. בעבר כלל המשחק ארבעה מצבי משחק קבועים, אך הרביעי, The Crystal Scar, בשל היותו פחות פופולרי מהשאר, הוסר ב-2016. 
השחקנים מתחרים אחד בשני בקבוצות של בין 3 ל-5 שחקנים במשחקים שנמשכים בין 15-30 דקות בממוצע, בהתאם למפה ולמצב המשחק. בכל מצבי המשחק השונים, כל חברי הקבוצה עובדים יחדיו כדי לנצח, זאת על ידי הריסת המבנה העיקרי של הקבוצה היריבה, ה-Nexus. בכל מצבי המשחק, השחקן שולט בדמות/גיבור (Champion) שנבחר על-ידו (למעט במצב המשחק ARAM, בו הדמויות נבחרות בצורה אקראית) טרם תחילת המשחק. לכל גיבור סט אחר של 4 יכולות ויכולת סבילה (Passive) אחת, בנוסף ל-2 יכולות בהן יכול כל שחקן לבחור מבין 11 יכולות קבועות העומדות לרשות כולן. 
השחקן מתחיל בכל משחק מחדש ברמה הבסיסית (רמה 1 במפות Summoner's Rift ו-Twisted Treeline ורמה 3 במפה Howling Abyss) ועם כמות מוגדרת של זהב (Gold). במהלך המשחק צובר השחקן נקודות ניסיון (Experiance Points) המאפשרות לו לעלות ברמות עד לרמה המקסימלית, היא 18. העלייה ברמת השחקן מאפשרת לו להשתמש ולשפר את המתקפות המיוחדות של הדמות בה בחר, בנוסף לעלייה בנתונים הבסיסיים של הדמות (Stats), כדוגמת כמות נקודות החיים (HP). כמו כן, השחקן משתמש בזהב לרכישת חפצים המשפרים את יכולותיו, ומשיג זהב נוסף במגוון דרכים לאורך המשחק:  
1) הריגת דמויות קטנות בשם מיניונים (Minions), המופיעות באופן קבוע מהמבנה הראשי, ה-Nexus, אחת למספר שניות (בהתאם למפה). המיניונים מופיעים בשורות של 6-7 ומקנים זהב לשחקן שהרג אותן. 
2) הריגת מפלצות המפוזרות ברחבי המפה ומופיעות באופן קבוע אחת לכמה זמן (תדירות נמוכה משל המיניונים). אלו מקנות יותר זהב ואף שיפורים זמניים לשחקנים (Buffs) אך דורשות יותר זמן להרוג, בהתאם לסוג המפלצת.  
3) קיימות 4 מפלצות המופיעות במשחק בתדירות נמוכה יותר מהאחרות, אלו הן ה-Dragon, Baron Nashor, Rift Herald ו-Elder Dragon. ארבעתן מצריכות לרוב יותר משחקן אחד על-מנת להרוג אותן, ומקנות יותר זהב לחברי הקבוצה, כמו גם Buffs חזקים יותר. 
4) הריגת השחקנים מהקבוצה היריבה או סיוע לשחקן אחר בהריגתם. 
5) הריסת מבני הקבוצה היריבה.  
נקודות הניסיון, הזהב וכל חפץ שהושג/נרכש במהלך המשחק משמש את השחקן אך ורק לאורך המשחק הנוכחי ואינו עובר למשחק הבא. כלומר, כל משחק בו השחקן ירכוש חפץ מסוים, הוא יוכל להשתמש בו לאורך אותו המשחק, אך במשחקים הבאים יצטרך השחקן להתחיל מחדש ולרכוש אותו בשנית, כך שכל השחקנים מתחילים כל משחק בצורה שווה. 
נכון ליוני 2019, קיימים 144 גיבורים (Champions) שונים מהם ניתן לבחור, המחולקים ל-6 תפקידים עיקריים - טנק, לוחם, מתנקש, תומך, אשף וצלף. כל אחד מהתפקידים מצביע על סגנון המשחק של הגיבור הנבחר על ידי השחקן. אחת לכמה חודשים מתווסף גיבור נוסף למאגר, דבר הדורש מהשחקנים הקיימים במשחק ללמוד את יכולותיו על-מנת לאפשר להם לשחק בו/נגדו בהתאם.
כל קבוצה מתחילה את המשחק בבסיסים הממוקמים בצדדים מנוגדים של המפה, ליד המבנה הראשי, ה-Nexus. על-מנת להרוס את ה-Nexus של הקבוצה היריבה ולנצח, כל קבוצה צריכה לעבור דרך סדרה של מגדלי שמירה (Turrets), בדרך הנקראת נתיב או "לֵיין" (Lane). צורת הנתיבים, מספר מגדלי השמירה או אורכם משתנים בהתאם לסוג המפה. כמו כן, כל נתיב כולל גם מבנה מיוחד הנקרא Inhibitor, שהריסתו מאפשרת למיניונים חזקים יותר להופיע, ובכך להקשות על הקבוצה היריבה להתקדם. על הקבוצה להרוס את כלל המבנים בנתיב אחד לפחות על-מנת לאפשר פגיעה ב-Nexus של הקבוצה היריבה.

מצבי משחק

ב-League of Legends ניתן לבחור לשחק נגד דמויות המופעלות על ידי המחשב (.A.I) או נגד שחקנים ברשת (Online).

.Co-Op vs A.I (שחקן נגד המחשב)

במצב משחק זה יכול השחקן לשחק לבד או להזמין חברים למשחק משותף נגד בוטים (בינה מלאכותית). השחקן יכול להזמין עד 4 חברים נוספים למשחק. למצב משחק זה שלוש רמות קושי: הקדמה (Intro, ללימוד רזי המשחק), מתחיל (Beginner), ומתקדם (Intermediate). הדמויות החינמיות של אותו השבוע זמינות במצב משחק זה, שבדומה למדריכים, גם הוא נועד בעיקר לשחקנים חסרי ניסיון לצורך למידה ושיפור.

ביקורות

המשחק זכה לביקורות אוהדות באופן כללי, ומחזיק בציון משוקלל של 100 מתוך 100 באתר Metacritic, המציג ממוצע מתוך מספר רב של אתרים. המשחק זכה בבחירות הקוראים למשחק האסטרטגיה הטוב ב-2009 באתר IGN‏ ובאתר gamespy‏. משחק זה זכה לתגובות חיוביות מצד רבים על היותו מעניין ומושך.

הקהילה העולמית

באוקטובר 2012 שחררה Riot Games הודעה בה נטען כי למשחק מעל 32 מיליון שחקנים רשומים, וכ-12 מיליון שחקנים בכל יום. בנוסף, נכון למרץ 2013, השיא של כמות השחקנים המחוברים באותו רגע עומד על מעל ל-5 מיליון.
המשחק הכה גלים בעולם הגיימינג מרובה המשתתפים, כשהוא שבר שיאים בכל הרמות, ועבר משחקים וחברות מתחרות ותיקות בהרבה. מעבר להיותו המשחק בעל כמות השחקנים הגדולה בעולם, הסצנה התחרותית שלו, המסתכמת באליפויות אזוריות ועולמיות בפרסים של מיליוני דולרים, מושכת מיליוני צופים. כך לדוגמה, באליפות העולם לשנת 2013 צפו כ-32 מיליון צופים, מתוכם 8.5 מיליון בו-זמנית.

הקהילה הישראלית

בישראל קיימת פעילות ענפה של קהילת מעריצי League of Legends, הכוללת, בין היתר, מפגשים, תחרויות, והתארגנויות שונות.
"אליפות ישראל ב-League of Legends" היא אירוע גיימינג ותחרות ספורט אלקטרוני המתקיימת אחת לשנה באוגוסט, החל מ-2012, על ידי חברת 4DV הישראלית (בעבר "LoL Israel") ובשיתוף העמותה לגיימינג תחרותי בישראל ומפתחת המשחק Riot Games.  האליפות נחשבת לאירוע הספורט האלקטרוני הישראלי הגדול ביותר ונערכת בשיתוף או בחסות חברות מחשוב בולטות כגון ASUS. זוכי האליפות מקבלים פרסים בשווי עשרות אלפי שקלים, ובשנים 2013 ו-2015 אף נשלחו מטעם העמותה לתחרות ה-IeSF העולמית ברומניה ובקוריאה הדרומית בהתאמה. בשנת 2016 ביקר באליפות אחד משחקני ה-League of Legends הפופולריים בעולם, אנריקה "xPeke" סדניו. פעילויות נוספות מתקיימות כל העת על ידי מארגנים שונים בפורומים מקוונים וברשתות החברתיות, כגון תחרויות מקוונות, מפגשים, ועוד. בנוסף, חברת 4DV עורכת גם "אירועי צפייה" חינמיים בפאבים ובבארים בישראל לרגל אליפויות עולמיות או אזוריות שונות.
ב-13 בספטמבר אתר LoL Israel ופעילותו התמזגו לתוך אתר וקהילת הגיימינג הישראלית Yourgame במסגרת התמזגות חברת 4DV ו-Yourgame.